
Ravn Lanesskog

Wilhelmsens 
metode

Bli sjef i eget liv – du også

RAVN LANESSKOG (f. 1978) er utdannet manusforfatter ved Den norske filmskolen og har blant annet skrevet manus til kinofilmene «Birkebeinerne» (2016), «Amundsen» (2019) og «Team Havnaa» (2024). Han har også skrevet romanen Fridtjof Hansens dagbok (Aschehoug, 2020). Ravn var tidligere rørlegger og bokser.

Professor emeritus ingvard wilhelmsen (f. 1949) er spesialist i indremedisin og psykiatri. Han har i 30 år drevet en liten hypokonderklinikk på Haraldsplass diakonale sykehus i Bergenf. I sitt arbeid fokuserer Wilhelmsen på holdningene våre til usikkerhet og risiko, liv og død, grubling og bekymringer. Han har skrevet bøkene Hypokondri og kognitiv terapi (1997), Livet er et usikkert prosjekt (2000), Sjef i eget liv (2004), Kongen anbefaler (2006) og Det er ikke mer synd på deg enn andre (2011).


Om boken

DET ER INGEN GODE GRUNNER til å ligge våken om nettene og tenke på alt det fæle som kan skje. Vi velger nemlig selv hvor mye vi vil bekymre oss, sier psykiater Ingvard Wilhelmsen, og ingen, absolutt ingen kan kontrollere fremtiden.

Forfatteren Ravn Lanesskog har lenge kjent på en evne til å gjøre enkle ting vanskelige. Nå vil han lære av Wilhelmsen å bruke minst mulig tid og krefter på å engste seg for ting som kanskje aldri blir noe av. I fem dager sitter de to sammen og snakker om nytteløse bekymringer, og om hvordan man kan kvitte seg med dem.

I Wilhelmsens metode blir kompliserte ting enkle. For hvis det hjelper å gruble, hvorfor har du fortsatt problemer? Tenk litt på det – og sov godt!


 

 

 

 

Tilbakemeldinger vedrørende denne boken kan sendes til ebok@aschehoug.no

Forfatteren har mottatt støtte fra Norsk faglitterær forfatter- og oversetterforening.

[image: ]

© 2025 Aschehoug AS, Oslo

www.aschehoug.no

Omslag: Terese Moe Leiner

Foto på baksiden av omslaget: Agnete Brun

Tilrettelagt for EPUB av Type-it AS, Trondheim 2025

ISBN 978-82-03-45670-1

[image: ]

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.


 

 

 

«Det er kanskje lettere å lytte til en 
terapeut med utfordringer selv i form 
av dårlige bein, men det burde ikke 
være sånn. Man kan ikke forlange 
at alle psykiatere skal halte.»

(Professor Ingvard Wilhelmsen)


Forord

HØSTEN 2024 SITTER JEG på rad 4 i en foredragssal ved Blindern i Oslo, kalt Chateau Neuf, et navn jeg ikke kan uttale engang. Samboeren min er sikker på at det vil bli gøy. Selv er jeg mer i tvil. Mannen vi venter på er psykiater. Hva er det samboeren min prøver å fortelle meg? For å være ærlig vet jeg svaret. Hun synes at jeg fokuserer for mye på begrensninger, snakker meg selv ned, og har gjort det til en kunst å tenke negativt. Det verste er at hun har rett. Men er løsningen en pensjonert bergenser?

Jeg bruker ventetiden på å observere publikum i salen. En fyr i 30-årene med snusleppe og caps, kommer inn med colaen i baklomma, forberedt på å kjede seg i hjel. En utbrent kornbonde, tipper jeg, revet ut av traktoren sin utenfor Halden et sted, for å bli med på et foredrag i Oslo. Det er åpenbart at han er blitt dratt med av dama si, akkurat som meg. Nå er han klar for å sove i halvannen time, forhåpentligvis uten at dama hans merker det.

Salen fylles opp av alle mulige slags folk. Unge og gamle. Friske og syke. Noen har et synlig handikapp, som et par krykker, andre ser ikke ut til å ha problemer i det hele tatt. Mange kommer i par eller grupper. En venninnegjeng fyller nesten en hel rad, alle med hver sin salat, som om dette bare er nok en forelesning. Andre oppfører seg som om dette er en once in a lifetime-begivenhet. Lysene i salen dempes. Ut på den store scenen kommer Ingvard Wilhelmsen. Han tar seg så god tid med rullatoren sin at jeg rekker å tenke at han er ganske modig. Én ting er å stå alene på en så stor scene, en annen ting er å stå der med rullator. Wilhelmsen skryter av det. «Jeg er blitt rullator-influenser», sier han. Etter å ha fortalt at han ble forbigående lam over natten på åttitallet, og siden har hatt utfordringer med å gå, starter han foredraget med en vits: «Er det noen som husker The Everly Brothers»? Flere rekker opp hånden. Wilhelmsen smiler: «Ja, da har dere ikke lenge igjen.» Latteren runger i salen. Jeg snur meg mot samboeren min. Hva slags foredrag er dette? Jo, det beste jeg noen gang har vært på, skal det vise seg. Grunnen er at Wilhelmsen har en unik evne til å få folk til å le av problemene sine. Han ser muligheter der andre ser begrensninger, og får oss til å innse at det er dumt å kreve sikkerhet i en verden der alt er usikkert. Personlig ankom jeg foredraget med en tro på at jeg nærmest er «dømt» til å tenke negativt for resten av livet. Da var jeg endelig riktig person på riktig sted. Wilhelmsen møter nemlig oppfatninger som dette med utsagn som man av en eller annen grunn ikke alltid greier å forstå av seg selv:

«Vi har et stort handlingsrom innenfor 
rammene av vår personlighet.»

I løpet av foredraget innser jeg at det er en grunn til at det knapt finnes et sted i Norge der Wilhelmsen ikke har fått folk til å le av problemene sine. Det tok ikke lang tid før jeg begynte å le selv. Lettelsen i blikket til samboeren min da hun oppdaget det, er vanskelig å beskrive. Fra den dagen av, satte jeg meg et mål: Å bidra til at flest mulig nordmenn skal få oppleve det samme. Apropos nordmenn: En som leste dette manuset før det gikk i trykken, la merke til at jeg ofte bruker denne betegnelsen, og var redd for at det kunne virke ekskluderende. Det håper jeg virkelig ikke, for jeg er sikker på at de fleste problemstillingene gjelder veldig mange andre nasjonaliteter også. Grunnen til at jeg likevel har latt det stå enkelte steder, er at Wilhelmsen tross alt har hatt flest nordmenn i behandling, at vi begge to er norske, og at enkelte av utfordringene kanskje til og med gjelder litt spesielt for oss nordmenn. Når det er sagt, håper jeg jo at Wilhelmsen blir stor i utlandet også. Det fortjener han!

Min oppgave har vært å skrive en Best of Wilhelmsen-bok, som oppsummerer Ingvard Wilhelmsens erfaringer fra et helt yrkesliv som lege og psykiater. Dette har jeg gjort i tett samarbeid med opphavsmannen selv. Håpet er at leserne kan ta med seg noen innspill, råd og verktøy de kan bruke i sitt eget liv. Mange av Wilhelmsens pasienter har først og fremst følt på en lettelse over å få det bedre, men enkelte kunne ønske at de hadde tatt tak i ting litt tidligere i livet sitt. Vårt ønske med denne boken er at flere skal få mot og lyst til å gjøre de endringene som skal til for å få det bedre med seg selv.[1]

Ingvard er for lengst blitt pensjonist på papiret, men holder fortsatt 70–80 foredrag i året og tilbringer store deler av året i Kenya. Jeg ble derfor veldig glad da han sa ja til i bli intervjuet av meg, en ukjent forfatter, og tidligere rørleggerlærling uten fagbrev. Min erfaring som filmforfatter gjennom 20 år bidro til å overbevise ham, sammen med det faktum at jeg har vokst opp med flere psykologer og psykiatere i nær familie. Om det er en kompetanse er jeg usikker på, men at det er en relevant erfaring er jeg ikke i tvil om. Kort tid etter at jeg var på mitt første foredrag med Wilhelmsen, tok jeg kontakt med ham. Vi ble enige om å lage en bok der jeg stilte ham spørsmål på vegne av alle som har utfordringer i livet sitt. Rammen for boken ble et fem dagers intervju i Ingvards hjemby Bergen, i februar 2025. Underveis tok jeg meg selv i å le av psykisk helse utallige ganger. Det håper jeg at flere også tillater seg, selv om det er nok av ting i livet som ikke er morsomt.

La meg understreke at denne boken ikke er et forsøk på å erstatte profesjonell behandling for dem som trenger det. Man blir heller ikke kvitt alle problemene sine bare fordi man har lest Wilhelmsens Metode. Men om man er interessert i å lese om temaene denne boken tar opp, tviler jeg på at man finner noen morsommere måter å gjøre det på. Grunnen er at Wilhelmsen ikke bare er en fagperson med en unik erfaring og kompetanse. Han har humor også!

For å forstå mest mulig av hvordan Wilhelmsen arbeider i praksis, har jeg intervjuet flere av de tidligere pasientene hans underveis i prosessen. I den forbindelse kan det være greit å vite at «pasient» brukes her i Wilhelmsens definisjon av ordet: Det betyr ikke en som er syk, men betegner «alle som henvender seg til helsevesenet». Det skal altså godt gjøres å ikke bli pasient på et tidspunkt. Wilhelmsen har vært det. Jeg også. Og sikkert du. En av Wilhelmsens viktigste erfaringer er at mange nordmenn prøver å sikre seg mot usikkerhet og risiko. Vi tar sorger på forskudd og bekymrer oss for ting vi ikke kan gjøre noe med. Det er forståelig. Men enten vi vil det eller ikke, er livet preget av usikkerhet. Eller som Wilhelmsen sier det:

«Verden er et utrygt sted. Problemet er:
Hvor skal vi ellers være?»

Oslo 17.08.2025

Ravn Lanesskog


Kort biografi om 
Ingvard Wilhelmsen

INGVARD WILHEMSEN (F. 1949) er psykiater og professor emeritus ved Universitetet i Bergen. Han er spesialist i indremedisin, fordøyelsessykdommer og psykiatri. Fra 1995 var han overlege på Medisinsk avdeling på Haraldsplass Diakonale Sykehus i Bergen, der han samme år etablerte Norges første hypokonderklinikk. Klinikken drives fortsatt av Wilhelmsen selv i en 20 % stilling. Han pensjonerte seg fra annet arbeid i 2016, men er stadig en ettertraktet foredragsholder og holdt lenge opptil 250 foredrag i året. Ingvard bor i Bergen med sin kone Rhoda, en kenyansk operasanger. Han har to barn og to bonusbarn. På fritiden liker han å holde seg i form, og spiller blant annet saksofon i sanggruppen «Karl & Kor».

Ingvard Wilhelmsen er en hyppig gjest på tv, radio og podkaster og har blant annet besøkt Thomas Seltzers «Trygdekontoret», «Psykodrama», og «Drivkraft». Han har også vært gjest hos «Skavlan», «Lindmo», «Sommer i P2», og «Vårt Lille Land». Wilhelmsen er dessuten blitt intervjuet flere ganger på Dagsrevyen og andre nyhetssendinger, blant annet under pandemien, der han ga råd til befolkningen om hvordan man på best mulig måte kan forholde seg til krisesituasjoner.[2]

Wilhelmsen har skrevet følgende bøker: Hypokondri og kognitiv terapi (1997), Livet er et usikkert prosjekt (2000), Sjef i eget liv (2004), Kongen anbefaler (2006) og Det er ikke mer synd på deg enn andre (2011). De tre siste er samlet i en bok kalt Selvhjelpstrilogien, som også er lest inn som lydbok på Storytel av forfatteren selv.

Barndom og oppvekst

INGVARD VOKSTE OPP PÅ 1950-tallet i etterkrigstidens Norge, da landet skulle bygges. Han beskriver en fin og trygg barndom på Eidsvågneset, et idyllisk boligområde like nord for Bergen sentrum. Faren Sverre var en handlekraftig mann fra Norheimsund, som startet Brødrene Wilhelmsens Skipsrederi AS sammen med sine brødre. Selskapets ferger gikk blant annet mellom Steinestø og Knarvik, som ble et av Norges mest trafikkerte fergesamband.

Av faren lærte Ingvard å være vennlig, rettskaffen og arbeidsom. De to hadde et nært forhold, mye takket være farens trygghet og gode holdninger. Moren var hjemmeværende, men hadde hushjelp, og tilbragte dermed mye tid med Ingvard og søsknene, den to år eldre Cecilie, og de to yngre brødrene Per og Sverre Christian. Ingvard og de tre søsknene gikk på søndagsskole, der faren var lærer, og de ble oppdratt til å vise omsorg for andre mennesker. Allerede i barnehagen likte Ingvard å ta lederskap. I en dagbok skrevet av en barnehageassistent, fikk Ingvard gode skussmål. Han kunne imidlertid av og til ta rollen som observatør og havne litt på siden av leken. Da barnehagetantene ba alle rydde opp etter dagens lek og moro, ble Ingvard sittende i sandkassen og rope til de andre:

«Nå må dere rydde, folkens!»

(Ingvard 4 år)

Ungdomstiden

SOM UNGDOM PÅ 1960-TALLET var Ingvard en aktiv gutt som elsket idrett. Han var blant annet aktiv på ski og skøyter, og var på guttekretslaget i fotball. I tenårene spilte han på laget Sandviken, og ble tatt ut på guttekretslaget i Bergen, der mange av de andre spillerne var fra Brann. I 1965 fikk Ingvard oppleve å spille på Ullevål Stadion, da laget hans spilte forkamp mot Oslos lag før en landskamp. Ingvard var senterhalf, sweeper, og var lynrask på banen.

På Bergen Katedralskole ble han den raskeste i sin aldersgruppe på 100-meteren.

Ingvard var en oppvakt og flittig student. Barnetroen krevde ikke et aktivt valg, men i tenårene meldte han seg inn i KFUM (Kristelig Forening for Unge menn), der han holdt andakter og forkynte som 15-åring. Med sin kristne tro hadde Ingvard et ønske om å hjelpe andre mennesker, spesielt de svakeste i samfunnet. I 1967 dro han et år til USA i regi av verdens største og eldste utvekslingsorganisasjon, American Field Service. Organisasjonens mål var å jobbe for fred gjennom å øke forståelse og kunnskap om andre lands kulturer. Oppholdet ga Ingvard opplevelser og erfaringer som har fulgt ham resten av livet.

Studier og yrkesliv

DA INGVARD WILHELMSEN SKULLE velge studier, sto valget mellom å bli lege eller prest. En av grunnene til at han valgte medisinstudier, var at forholdet mellom kropp og sinn alltid hadde fascinert ham. Parallelt med studiene var Ingvard med på å starte det som ble kalt «Aksjon Kristen Høytid» i Korskirken i Bergen sentrum, der han sammen med andre ungdommer var sentral i å jobbe for å bedre vilkårene til vanskeligstilte og hjemløse i byen. Ingvard minnes dette som en fin og meningsfylt tid, der han forkynte, holdt bibeltimer og talte på såkalte «Gospel Nights». Typiske temaer han kunne ta opp på denne tiden, var ifølge Ingvard selv:

«Vårt strev for Gud
og hans strev med oss.»

I 1974 gifter Ingvard seg med sin første kone, Ingunn. To år senere fullfører han studiene og tar medisinsk embetseksamen ved Universitetet i Bergen. Wilhelmsen blir deretter turnuskandidat ved Hedmark Sentralsykehus i Elverum, der datteren Vera blir født i 1976. Ved siden av arbeidet på sykehuset holder Ingvard seg fysisk aktiv, blant annet med ski og tennis. Etter seks måneder med distriktsturnus på Tolga i Østerdalen, reiser han med Ingunn og Vera til Bodø. Der jobber Ingvard som sivilarbeider og lege på Rønvik Psykiatriske Sykehus. I 1979 blir datteren Ane født. Hun skal senere følge i farens fotspor og bli psykologspesialist, med doktorgrad i søvn. For tiden er hun leder av et forskningsprosjekt, som går ut på å systematisere og lage en manual av Wilhelmsens terapimetode.

Selv velger Ingvard først enn annen vei enn psykiatri. Han blir spesialist i indremedisin, og tiltrer som assistentlege ved sykehuset i Elverum, der han tidligere var turnuskandidat. Det er her livet til Ingvard Wilhelmsen tar en helt ny vending. En aprildag i 1984, da Ingvard er i Bergen i forbindelse med generalforsamlingen i Brødrene Wilhelmsens Skipsrederi, kjenner han at det kribler unaturlig og rart i beina. Åtte timer senere ligger han på Haukeland sykehus og har mistet førligheten i kroppen fra brystet og ned. Den sjeldne sykdommen Transvers Myelitt, fører til at Ingvard får spastiske bein. Etter en kneoperasjon begynner han å gå med stokk, helt til han for et par år siden gikk til anskaffelse av rullator. Hva som skjedde den dramatiske dagen i 1984, som endret Ingvards liv for alltid, skal vi komme tilbake til i kapittelet om sykdom og kriser. Men hendelsen fikk ikke bare negative konsekvenser. Den beredte også grunnen for Wilhelmsens Metode, som vi straks skal bli bedre kjent med.

Kognitiv terapi

HVA ER BAKGRUNNEN FOR Wilhelmsens suksess som psykiater? Hvorfor gjør han så mange av pasientene sine friske? Personlig egnethet og faglig kompetanse er viktige ingredienser. Glimt i øyet og humoristisk sans hører definitivt også med. I tillegg tar Ingvard Wilhelmsen utgangspunkt i en av de mest veldokumenterte og anerkjente terapiformene som er å oppdrive, nemlig «kognitiv terapi», med innslag av «metakognitiv» terapi. Kognisjoner er våre tanker, hukommelse, oppfatninger og mentale bilder. Kognitive funksjoner er persepsjon, det vil si hvordan vi tolker sanseinntrykk, evnen til å fokusere på det som er viktig, resonnering og problemløsning. I bunn og grunn dreier det seg om at hva vi tenker har mye å si for hvordan vi føler oss, og at måten vi forholder oss til tankene våre på er sentralt for hvordan vi har det. Ifølge Wilhelmsen går hans personlige innfallsvinkel ut på å «styrke holdninger som gjør oss bedre i stand til å tåle verden med all dens usikkerhet, urettferdighet og ensomhet». I sin bok, Kongen anbefaler, har han også formulert seg på denne måten:

«Ifølge kognitiv terapi er det viktigere 
å vite hvem man er og hvor man 
har tenkt seg, enn å vite i detalj 
hvorfor man ble som man ble.»

